Laufey Steingrímsdóttir , næringarfræðingur , bað um álit á íslensku heitunum fylgitími og eftirfylgnitími til að tákna follow-up time . Undirrituðum leist betur á það fyrra , en gæta þarf þess að aðrar samsetningar lýsingarorðsins follow-up séu þýddar á lipran og sambærilegan hátt , svo sem follow-up care , follow-up contact , follow-up examination , follow-up measure , follow-up study og follow-up treatment . Þá þarf einnig að gæta þess að færa ekki hina miklu nafnorðanotkun enskunnar beint yfir í íslensku , en follow-up er oft notað sem nafnorð þegar samhengið er augljóst . Ensk-íslensk orðabók Arnar og Örlygs birtir skýringar á nafnorðinu follow-up : 1. hvers kyns aðgerð í þeim tilgangi að fylgja tilteknu málefni eftir ( bréf , heimsókn o.þ.u.l. ) ; árétting . 2. ( í læknisfræði ) eftirmeðferð , reglulegt eftirlit með sjúklingi eftir aðgerð eða aðra læknismeðferð . Skýringar á sagnorðinu to follow-up má finna í hinni miklu orðabók Websters : a . að fylgja e-u eftir vandlega og af þrautseigju . b . að auka áhrif e-s með frekari aðgerð . c . að fylgja e-u eftir þar til lausn eða niðurstaða fæst . Íðorðasafn lækna birtir hvorki nafnorðið , sagnorðið né neina af ofangreindum samsetningum . Í læknisfræðiorðabók Stedmans má finna samsetninguna follow-up study : rannsókn þar sem fólki , sem orðið hefur fyrir áhættuþætti eða fengið ákveðna fyrirbyggjandi eða læknandi meðferð , er fylgt eftir um tíma eða með millibili til að ákvarða um afleiðingar eða árangur . Sé lýsingarorðið follow-up þýtt með forliðnum fylgi - á íslensku , geta ofangreindar samsetningar fengið íslensk heiti þannig : follow-up care verði fylgiumönnun , follow-up contact verði fylgisamband , follow-up examination verði fylgiskoðun , follow-up measure verði fylgiráðstöfun , follow-up study verði fylgirannsókn og follow-up treatment verði fylgimeðferð . Gaman væri nú að fá viðbrögð lesenda . Auðbergur Jónsson , læknir , sendi bréf frá Egilsstöðum og fannst að vonum lítil " reisn " yfir þýðingartillögum undirritaðs í 122. pistli á samsetningunni ascending infection . Hann gengur beint til verks og stingur upp á að íslenska heitið verði einfaldlega sýking neðan frá , " þó vitanlega sé það ekki jafn þráðbein þýðing " . Hafi hann bestu þakkir fyrir . Vilja fleiri leggja orð í belg ? Þá sendi Jón Steinar Jónsson , læknir , tölvupóst með tillögu að þýðingu á heitinu atopy ( sjá 120. pistil , Læknablaðið 2000 ; 86 : 207 ) . Hann leggur til að íslenska heitið verði auðnæmi . Þetta er lipurt og laglegt heiti . Um sjúklinga sem auðveldlega fá ofnæmi ( hafa ofnæmishneigð ) má segja að þeir séu auðnæmir . Tryggvi Stefánsson , skurðlæknir , hringdi og var ekki sáttur við þýðingu Íðorðasafns lækna á enska orðinu pouch = kvos . Undirrituðum tókst síðan að finna orðið á þremur stöðum í safninu : pouch of Douglas = endaþarms - og legkvos , blind pouch ( cul-de-sac ) = blindpoki og branchial pouch ( visceral pouch ) = tálknpoki . Allar þessar þýðingar getur Tryggvi reyndar sætt sig við , en hann var að fást við að koma íslensku heiti á tilbúinn endaþarm , sem á ensku nefnist ýmist ileal pouch eða ileo-anal pouch . Fyrirbærið er búið til með sérstakri skurðaðgerð , þegar ristillinn hefur verið fjarlægður , til þess að mynda hægðageymi ofan við endaþarmsopið . Bein þýðing samkvæmt Íðorðasafninu gæti verið dausgarnar - og bakraufarpoki eða dausgarnar - og endaþarmsopspoki . Orðið kvos merkir dæld , dalverpi eða bolli og kemur því ekki til greina í þessu sambandi . Samkvæmt frásögn Tryggva getur verið um nokkrar mismunandi útlitstegundir tenginga að ræða ( J-pouch , S-pouch , H-pouch ) og því mjög erfitt að finna eitt heiti sem lýsir útliti fyrirbærisins nákvæmlega . Hægðageymir er hins vegar heiti sem lýsir vel hinu starfræna hlutverki . Á sænsku mun heitið vera bäcken reservoir . Bäcken merkir mjaðmagrind og reservoir er geymir , þró , hylki , ílát , birgðir eða forði . Það er skoðun undirritaðs að lausnin felist í því að sætta sig við þýðingu Íðorðasafnsins , pouch = poki , og nota það í ofangreindum samsetningunum , en að eiga einnig á takteinum heitið hægðageymir þegar lýsa þarf starfsemi eða hlutverki . Vera má að orðið posi geti einnig komið til greina , vegna hljóðlíkingar við pouch , en það er notað í vefja - og líffæraheitunum um sacculus á sama hátt og poki er notað um saccus . Annað mál er svo sú staðreynd að heitin ásgörn = jejunum og dausgörn = ileum hafa átt mjög erfitt uppdráttar hjá íslenskum læknum . Ásgeir Blöndal , læknir á Húsavík , tók saman bókina Líkams - og heilsufræði og gaf út árið 1924 . Þar segir meðal annars : " Vjelindið gengur neðst úr kokinu , aftan barkans , niður með hryggnum , gegnum þindina og niður í efra magaop . " " Maginn er allstór poki , sem liggur fyrir neðan þindina undir vinstra síðu-barði , gengur þaðan niður á við til hægri , er víðastur ofan til , en mjókkar , er dregur niður að neðra magaopi . " " Skeifugörnin tekur við neðan magans , og er hún stuttur skeifuboginn garnarspotti , sem liggur utan um hægri enda briskirtilsins . " " Blágirnið er mestur hluti garnanna ( um 5 metra langt ) , sem liggja í mörgum bugðum og fylla kviðarholið , ... " " Langinn . Hann er miklu gildari og liggur í stórri lykkju , fyrst upp með hægri síðu , upp að lifur , síðan þvert yfir kviðinn , neðan bringspala , út að vinstri síðu ; þaðan niður vinstra megin , niður að mjaðmagrind . Þar sem langinn byrjar , er nokkur hæll niður á við - langabotninn . Út úr honum gengur lítill , blindur garnastúfur - botnlanginn . "